text: Far fundet skyldig i dødsvold mod 42 dage gammel datter
  02 oktober 2017 kl. 08.11
  25-årig mand fra Vejle-området er fundet skyldig i at have rusket seks uger gammel datter til døde.
  En 25-årig mand fra Vejle-området er fundet skyldig i dødelig vold mod sin 42 dage gamle datter.
  Det oplyser Retten i Kolding, hvor et nævningeting behandler sagen.
  Volden blev ifølge anklageskriftet udøvet 27. december sidste år i familiens hjem i Vejle.
  Her blev den bare seks uger gamle pige ifølge anklagen udsat for ruskevold og slag mod krop og hoved.
  To dage senere afgik den lille pige ved døden som følge af flere hjerneblødninger.
  Faren har nægtet sig skyldig.
  Han har forklaret, at han pludselig opdagede, at hun ikke var ved bevidsthed, da han skulle til at give hende mad.
  Han erkender at have rusket pigen, men det var for at få liv i hende, har mandens forsvarer, Troels Lind Pedersen, tidligere oplyst til Ritzau.
  Efter at dommere og nævninger har fundet den tiltalte skyldig, skal anklager og forsvarer nu argumentere i retten for, hvilken straf de finder passende.
  Straffen ventes at blive udmålt senere mandag.
  
  